Rozhodnutie Komisie
z 30. januára 2004
o dočasnom obchodovaní s určitými osivami druhu Vicia faba L., ktoré nezodpovedajú požiadavkám smernice Rady 66/401/EHS
[oznámené pod číslom dokumentu K(2004)161]
(Text s významom pre EHP)
(2004/130/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/401/EHS zo 14. júna 1966 o obchode s osivom kŕmnych rastlín [1], naposledy zmenenú a doplnenú smernicou 2003/61/EHS [2], najmä na jej článok 17 ods. 1,
keďže:
(1) V Spojenom kráľovstve nie je k dispozícii dostatočné množstvo osiva jarných odrôd bôbu obyčajného (Vicia faba L.) vhodného do klimatických podmienok Spojeného kráľovstva, ktorého klíčivosť spĺňa požiadavky smernice 66/401/EHS, a preto nie je možné primerane uspokojiť potrebu tohto členského štátu.
(2) Dopyt po osive tohto druhu nie je možné uspokojiť pomocou osiva z ostatných členských štátov alebo z tretích krajín, ktoré zodpovedá všetkým požiadavkám ustanoveným v smernici 66/401/EHS.
(3) Spojené kráľovstvo by preto malo byť oprávnené povoliť obchodovanie s osivom tohto druhu spĺňajúcim menej prísne požiadavky na obdobie, ktoré skončí 15. februára 2004.
(4) Okrem toho ostatné členské štáty, ktoré môžu dodávať osivo tohto druhu do Spojeného kráľovstva, by mali byť oprávnené povoliť obchodovanie s takýmto osivom bez ohľadu na to, či osivo bolo zberané v členskom štáte, alebo v tretej krajine, na ktorú sa vzťahuje rozhodnutie Rady 2003/17/ES o rovnocennosti osiva [3].
(5) Je primerané, že Spojené kráľovstvo plní úlohu koordinátora, aby zabezpečilo, že celkové množstvo schváleného osiva podľa tohto rozhodnutia nepresiahne maximálne množstvo stanovené týmto rozhodnutím.
(6) Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Obchodovanie s osivom jarnej odrody bôbu obyčajného (Vicia faba L.), ktoré nevyhovuje požiadavkám minimálnej klíčivosti ustanoveným v smernici 66/401/EHS sa v spoločenstve povoľuje na obdobie, ktoré uplynie 15. februára 2004, v súlade s podmienkami stanovenými v prílohe k tomuto rozhodnutiu a ak sú splnené tieto podmienky:
a) klíčivosť musí byť najmenej taká, ako je stanovená v prílohe k tomuto rozhodnutiu;
b) na úradnej náveske musí byť uvedená klíčivosť zistená úradnou skúškou vykonanou podľa článku 2 ods. 1 C písm. d) smernice 66/401/EHS;
c) osivo určite bolo po prvýkrát dodané na trh v súlade s článkom 2 tohto rozhodnutia.
Článok 2
Každý dodávateľ osiva, ktorý chce dať na trh osivá uvedené v článku 1, je povinný požiadať o povolenie členský štát, v ktorom má sídlo alebo do ktorého dováža.
Príslušný členský štát neudelí dodávateľovi povolenie dodať toto osivo na trh v prípade, že:
a) je dostatok dôkazov vyvolávajúcich pochybnosti o schopnosti dodávateľa dodať na trh množstvo osiva, na ktoré žiada o povolenie alebo
b) celkové povolené množstvo, z ktorého dodávka na trh sa má povoliť na základe uvedenej výnimky, by tým presiahlo maximálne množstvo stanovené v prílohe.
Článok 3
Členské štáty si pri uplatňovaní tohto rozhodnutia navzájom poskytujú administratívnu pomoc.
Spojené kráľovstvo plní úlohu koordinujúceho členského štátu v súvislosti s článkom 1, aby zabezpečilo, že celkové povolené množstvo nepresiahne maximálne množstvo stanovené v prílohe.
Každý členský štát, ktorý dostane žiadosť v súlade s článkom 2, ihneď oznámi koordinujúcemu členskému štátu množstvo, na ktoré sa vzťahuje daná žiadosť. Koordinujúci členský štát ihneď informuje oznamujúci členský štát, či by povolenie malo za následok prekročenie maximálneho množstva.
Článok 4
Členské štáty ihneď oznámia Komisii a ostatným členským štátom množstvá v súvislosti, s ktorými udelili povolenie dodávať na trh v súlade s týmto rozhodnutím.
Článok 5
Toto rozhodnutie je adresované členským štátom.
V Bruseli 30. januára 2004